钦定古今图书集成/明伦汇编/宫闱典/第023卷 > 《丞相率百僚贺寿成皇太后受册笺》前人
## 钦定古今图书集成/明伦汇编/宫闱典/第023卷 > 《丞相率百僚贺寿成皇太后受册笺》前人

宫壸涂椒，德配重华之盛。册书镂玉，礼行路寝之严。
圣孝益隆，舆情交庆。〈中贺〉恭惟寿成皇太后殿下，俭慈
性禀，柔顺躬行。至哉坤元，象服早光于内治；养以天
下，寝门方奉于母仪。今者稽参六籍之文，博尽诸儒
之议。建此显号，迈于前闻。仰惟贵无敌而富无伦，是
谓仁之至而义之尽。臣等偶缘在列，获遂逢时。纪妫
汭涂山之兴，幸窥简牍；继生民思齐之作，尚播声诗。